ועדת הכספים, כנסת 15, פרוטוקול מספר 199, 2000-12-04 10:00

אלי גולדשמידט: אני פותח את ישיבת הוועדה.

אלי גולדשמידט: אנו עוסקים בתקנות המכס (חישוב ערכם של טובין שיובאו ל שימוש עצמי).

אלי גולדשמידט: אני רוצה להזכיר שהיתה לנו ישיבה לפני כחודשיים, ובישיבה זו דיברנו על התרת רסן מסוימת או הליכה לקראת האזרח בנושא של יבוא אישי.

אלי גולדשמידט: ביקשתי בישיבה לעשות משהו גם לגבי המכוניות, וועדת הכספים קיבלה ממנהל המכס הסכמה בעניין הזה.

אלי גולדשמידט: אבל בינתיים אני מבין שהתעוררו מספר קשיים והמכס טיפל בהם, ואני מ בין שאנחנו אמורים לקבל תקנות קצת שונות.

אלי גולדשמידט: בבקשה, אדוני מנהל המכס.

מוטי איילון: השארנו את החלק של הטובין כפי שהוא, ולחלק של המכוניות הסכימו כמה שינויים שהם מהותיים.

מוטי איילון: בעצם הסכמנו לבקשה של ועדת הכספים וגם בתחום הרכב לאפשר קודם כול להסתמך על החשבונית.

מוטי איילון: והיה אם ההבדל בין החשבוניות לבין מחירון שיש לנו שהוא מעודכן על-פי מחירי חו"ל וניכוי פחתים מתאימים עולה על 5%, אז לא נקבל את החשבונית.

יעקב ליצמן: 5% ממה?

מוטי איילון: 5% בין המחיר של החשבונית לבין המחיר שצריך להיות בהתאם למחירון.

יעקב ליצמן: בטוח שזה יותר מ-5%.

מוטי איילון: לא.

אלי גולדשמידט: אנחנו דיברנו על 10%.

יעקב ליצמן: למה מכונית צריכה להיות מכל מוצר חשמלי אחר?

מוטי איילון: אני מתייחס בדיוק לנושא זה.

מוטי איילון: כדי להיות משוכנעים שאנחנו עושים את הדבר הנכון עשינו בדיקות גם באמצעות השליחים שלנו בחו"ל.

מוטי איילון: בדקנו מהם מחירי המכוניות בחו"ל.

מוטי איילון: יש לנו דף מפורט שבעצם ההנחות שניתנות שם אינן עוברות את הגבול של 3%-4% בקניית רכב בחו"ל.

מוטי איילון: לכן כאשר מדובר ברכב חדש, אלה הטווחים פחות או יותר.

מוטי איילון: אלה הטווחים הריאליים וזה נכון.

מוטי איילון: כאשר מדובר ברכב משומש, יש לנו הפחתים שמשפים בעניין הזה.

מוטי איילון: כלומר, הפחתים מביאים בחשבון את הערכים הנמוכים יותר שניתן להשיג בחו"ל למכוניות משומשות.

יעקב ליצמן: כמה עולה הרכב שהכנסת נותנת לחברי הכנסת, השברולט?

בועז סופר: 130,000 ₪.

יעקב ליצמן: זה כ-35,000 דולר.

יעקב ליצמן: בארצות-הברית זה לא עולה 10,000 דולר.

מוטי איילון: אבל זה כולל את המס.

יעקב ליצמן: איזה מס?

מוטי איילון: את המס בארץ.

יעקב ליצמן: זה אומר שהמחיר לצרכן יותר גבוה.

מוטי איילון: לא.

מוטי איילון: זה שיש מתח רווחים ליבואני הרכב, זה ברור.

מוטי איילון: אבל אין ספק שכאשר יבואן רכב קונה רכבים במסות הוא ישלם מחיר X, וברור שאם אני אכנס כאדם פרטי ואקנה את אותו רכב חדש, אני אשלם הרבה יותר.

מוטי איילון: זה דבר ברור מאליו.

מוטי איילון: לכן יש פה פערים.

יעקב ליצמן: אני לא מדבר על הפערים של הסוכנים.

יעקב ליצמן: אני שואל על הפער אחרי המכס, אחרי כל המיסים, כמה עולה רכב כזה בארץ וכמה עולה רכב כזה בחו"ל.

טלי אלדר: נקודת המוצא המקורית של התקנות האלה זה המחיר בחו"ל ובכלל לא המחיר בארץ.

בועז סופר: הרכב הזה, השברולט שיש לחברי הכנסת, עולה בחו"ל 13,000 דולר.

בועז סופר: אם תובא קבלה שתראה שהמחיר הוא לצורך העניין הוא 8,000 דולר, אומר מנהל המכס, שפה משהו לא סביר.

בועז סופר: אבל אם תובא קבלה פחות ממחיר המחירון בחו"ל, שיש לנו את המחירונים בארצות-הברית, שזה לצורך העניין 12,000 דולר – אם תובא קבלה על 5% פחות, נוכל לקבל את זה.

בועז סופר: היו"ר אלי גולדשמידט: השאלה היא למה 5% כן ו-10% כן.

בועז סופר: עוד לא השתכנעתי בזה.

בועז סופר: בזמנו כשנתנו את ה"שפיל" של ה-10%, היה נראה לנו שזה סביר 10% למעלה ו-10% למטה.

בועז סופר: אתם באתם ואמרתם שזה לא סביר, צריך לרדת ל-5%.

בועז סופר: ברור לי שאי-אפשר אם זה פתאום 8,000 דולר או 7,000 דולר מול 12,000-13,000 דולר.

בועז סופר: כולם מסכימים שמשהו לא בסדר.

בועז סופר: אבל למה 5% ולא 10%?

מוטי איילון: משום שעשינו בדיקה בחו"ל וראינו את טווחי המחירים וטווחי ההנחות.

יעקב ליצמן: האם ביד שנייה זה אותו דבר?

מוטי איילון: לא.

מוטי איילון: ביד שנייה זה שונה, ולכן יש לנו פחתים שמפצים.

יעקב ליצמן: אבל בארצות-הברית רכב מיד שנייה עולה חצי ממה שעולה כאן.

מוטי איילון: לכן יש לנו פחתים מאוד נדיבים.

יעקב ליצמן: כמה אתה נותן?

מוטי איילון: יש טבלה.

מוטי איילון: מדובר באחוזים גבוהים.

מוטי איילון: בשנים הראשונות האחוזים מאוד גבוהים.

אלי גולדשמידט: יש פה יבואני רכב?

אלי גולדשמידט: מי אדוני?

ישי רבינוביץ: אני מנכ"ל איגוד יבואני הרכב.

אלי גולדשמידט: ומי אדוני?

יואב חרל”פ: יואב חרל"פ מ"כלמוביל".

אלי גולדשמידט: למה לא טוב 10%?

אלי גולדשמידט: למה 5%?

יואב חרל"פ: הרי עסקינן ביבוא אישי ולא יבוא מסחרי.

יואב חרל"פ: כשבא אדם פרטי לכל מקום מתוקן בחו"ל לקנות רכב חדש ישר מהחנות, הוא לא יקבל בממוצע יותר מאשר 5%.

יואב חרל"פ: אין גם סיבה לתת לו יותר מאשר 5%.

אלי גולדשמידט: ואם הוא יקבל?

יואב חרל"פ: הוא יציג הנחה פחות ממה שהוא קיבל בפועל, וחבל שהמדינה תפסיד את המיסים שצריכים להיגבות.

אלי גולדשמידט: לא הבנתי.

אלי גולדשמידט: הוא יביא חשבון יותר נמוך שהוא פיקטיבי?

יואב חרל"פ: בוודאי.

יואב חרל"פ: זה מה שקרה עד היום.

יואב חרל"פ: יש דוגמאות אין ספור במכס לחשבונות בלתי סבירים.

יעקב ליצמן: אתם דואגים למדינה או לעצמכם?

יואב חרל"פ: גם וגם.

אלי גולדשמידט: מותר להם לדאוג לעצמם.

אלי גולדשמידט: הם באים כאינטרסנטים וזה בסדר.

אלי גולדשמידט: זה לגיטימי.

יעקב ליצמן: אני מוכן לשמוע שהם דואגים לעצמם אבל שלא יגידו שהם דואגים למדינה.

אלי גולדשמידט: הם חושבים שבזה הם ישכנעו.

יואב חרל"פ: אנחנו חושבים שאם ייגבו המיסים הנכונים על אותו רכב שאמור להיכנס ארצה ולא מיסים מופחתים, ואם המיסים שאנחנו משלמים מס הכנסה כחוק, להבדיל מאותם סוחרים ארחי-פרחי שעוסקים ביבוא אישי, במסווה של יבוא אישי - - -

אלי גולדשמידט: אל תקרא להם ארחי-פרחי, זה לא יפה.

יואב חרל"פ: אלה סוחרים שפועלים במסווה של יבוא אישי ועושים יבוא מסחרי, שזה מנוגד לחוק.

אלי גולדשמידט: מי שעובר על החוק, תכניסו אותו לחקירות, לבית-משפט.

אלי גולדשמידט: עזבו, אנחנו לא מתעסקים עם עבריינים.

אלי גולדשמידט: אני שואל כרגע את השאלה בדרך המלך: אתם באים ואומרים שסדר גודל ההנחות מול מחיר המחירון שישנו - - -

יואב חרל"פ: הבסיס בחו"ל.

אלי גולדשמידט: בסדר.

אלי גולדשמידט: מול מחיר מחירון הבסיס בחו"ל אינו חורג מעבר ל-5%.

יואב חרל"פ: למיטב ידיעתי, מהממצאים שלנו, במוצרים למשל של מרצדס, שאגב, הם עיקר המכוניות המיובאות ביבוא אישי, יש דגמים רבים שלא מקבלים עליהם ולו אחוז אחד.

יעקב ליצמן: כמה אתם מקבלים?

יואב חרל"פ: זה סוד מסחרי הכי שמור.

יעקב ליצמן: איך אפשר לדון על זה אם אתם לא רוצים להגיד כמה אתם מקבלים?

ישי רבינוביץ: המכס יודע, יש לו המספרים במדויק.

יעקב ליצמן: בלי לדעת את הסכומים, האם אתה הנחה שאתם מקבלים לא מקבל מישהו אחר?

יואב חרל"פ: לא, לעולם לא.

יואב חרל"פ: אנחנו גם לוקחים על עצמנו המון התחייבויות כתוצאה מהיותנו יבואנים בלעדיים למדינת ישראל.

יואב חרל"פ: נגזר עלינו להקים מוסכים ולתת חלקי חילוף במסגרת האחריות, והיום האחריות בארץ ניתנת לשלוש שנים בכל הרכבים.

יואב חרל"פ: אנחנו ממנים את החלפים.

יואב חרל"פ: איננו מקבלים החזר בגין עלויות המימון של החלפים במסגרת האחריות.

אלי גולדשמידט: אם יש חברה שרוצה לעשות קידום מכירות לדגם חדש והיא רוצה שהוא ירוץ הרבה בכבישים, מה היא עושה?

יואב חרל"פ: היא קובעת לו מחיר מחירון בהתאם.

אלי גולדשמידט: היא לא תיתן הנחות יותר גדולות?

יואב חרל"פ: לא.

יואב חרל"פ: מחיר מחירון יש לו משמעויות בחו"ל לביטוח, לקטגוריזציה של מכוניות.

יואב חרל"פ: יש עכשיו ויכוח אדיר בעיתונות הבינלאומית בנושא קרייזלר לדוגמא, על הפסקת נושא ה-INCENTIVE, שלא לתת הנחות.

אלי גולדשמידט: אני מודה לכם ותשאירו אותנו עם נציגי הממשלה.

אלי גולדשמידט: חבר הכנסת ליצמן, מה דעתך על העניין הזה?

אלי גולדשמידט: נסכים ל-5%?

יעקב ליצמן: כן.

נחום לנגנטל: מורידים עכשיו?

אלי גולדשמידט: עשינו הקלה.

אלי גולדשמידט: כל הסיפור הזה הוא הקלה בעקבות יוזמת ועדת הכספים.

אלי גולדשמידט: רק גודל ההקלה שהיה קודם היה כנראה מופרז מדי ורוצים להעמיד אותו על 5% ולא על 10%.

אנה שניידר: היו כאן יועצים משפטיים של היבואנים ועליהם מקובל מה שכתוב כאן.

אנה שניידר: זאת אומרת, שגם להם אין מחשבה שנייה על ה-5%.

אנה שניידר: אני לא רואה סיבה לא לקבל את זה.

עופר חוגי: אפשר להפריד בין יבואני הרכב שמייבאים יותר מרכב אחד בשנה לבין אדם שמייבא רכב אחד.

אלי גולדשמידט: אני יכול להעיד שמנהל המכס עשה בעניין הזה עבודה מאוד יסודית.

אלי גולדשמידט: אנחנו דיברנו על זה בספטמבר, עוד בפגרה, וחלפו כבר מספר חודשים טובים, והוא עבד על העניין הזה ובדק את זה, ואני סומך על האינטגריטי של המכס בעניין.

אלי גולדשמידט: אני לא נבנה בעניין הזה מיבואני הרכב.

נחום לנגנטל: הבעיה הכי גדולה שכרגע נוצרה, ואני אומר את זה מהכרות של ענף הרכב, זו הסוגיה של כניסה של כל מיני גורמים בעייתיים, שכאשר אתה נותן תמריץ גדול נכון שאתה יכול להביא יותר מאחד, ו-10% זה קיצוני מדי.

נחום לנגנטל: נלך ל-5% ונראה.

נחום לנגנטל: אגב, כתוצאה ממה שעשית, אלי, המחירים ירדו.

נחום לנגנטל: כל המחירים של המכוניות המאוד יוקרתיות ירדו כתוצאה מהתחרות ב-20-30 אלף שקל.

עופר חוגי: כמה היה ההפסד למדינה?

מוטי איילון: לא היה הפסד.

אלי גולדשמידט: כיוון שהוסכם בינינו, הרי ההקלה הזאת היא מיוזמתנו ואנחנו מסכימים שהיא תהיה 5%, יש עוד תקנה טכנית שצריך להתקין.

הוחלט: צו תעריף המכס והפטורים ומס קנייה על טובין (תיקון), התשס"א-2000

אנה שניידר: יש צו תעריף המכס והפטורים שהוא בעצם תיקון טכני קשור לתיקון הזה.

אנה שניידר: מבטלים את הפרט שמדבר על הפחת כי מוסיפים אותו לתקנה 4.

אנה שניידר: זה טכני.

אנה שניידר: יש רק נקודה אחת: הצו הזה טעון אישור של מליאת הכנסת לפי הפרוצדורה הרגילה.

מאיר פרוש: בהצבעה או בהודעה?

אנה שניידר: בהודעה.

אנה שניידר: רציתי לציין שהצו הזה טרם פורסם.

אנה שניידר: זאת אומרת, הוועדה מאשרת אותו עכשיו אבל הוא יונח על שולחן הכנסת רק ברגע שיגיע הפרסום.

אנה שניידר: אומרים לי שיש כאן עוד כמה תיקוני נוסח.

אנה שניידר: אני מציעה שטלי תצביע על כל תיקוני הנוסח שרוצים להכניס כאן.

טלי אלדר: בהגדרה של מחירון רכב אנחנו רוצים שיהיה כתוב "רשימת מחירים לצרכן בחו"ל".

טלי אלדר: פשוט המילה "בחו"ל" נשמטה.

טלי אלדר: הכוונה היתה במחירון רכב שההתייחסות תהיה למחיר בחו"ל ולא למחיר בארץ, ולכן אנחנו רוצים להבהיר את זה ולכתוב את המילה "בחו"ל".

טלי אלדר: בסעיף 2(ב) יש טעות טכנית.

טלי אלדר: זה כבר אושר בפעם הקודמת על-ידי הוועדה, אבל הטולרנס שעליו מדובר – זה יבוא של טובין, טובין של יבוא לשימוש עצמי, לא רכבים – ההסכמה של הוועדה בפעם הקודמת היתה שתהיה אפשרות של 20% פער ולא 5%.

טלי אלדר: בהדפסה בטעות כתבו 5%.

טלי אלדר: זה צריך להיות 20%.

טלי אלדר: דבר נוסף: סעיף 6 – תחילה - נמחק.

אלי גולדשמידט: אני מעמיד את הצו להצבעה.

אלי גולדשמידט: ה צ ב ע ה

אלי גולדשמידט: אני מודה לכולם.

אלי גולדשמידט: הישיבה נעולה.